Πρόκειται για μια άποψη ευρέως διαδεδομένη στη κοινωνία μας. Κατά καιρούς έχουν γίνει διάφορες μελέτες για το κατά πόσο ο καρκίνος του πνεύμονα μπορεί να έχει ψυχογενή αίτια, αλλά, ποτέ δεν έχει αποδειχτεί κάτι σχετικό. Αντίθετα, υπάρχουν σαφείς και αδιάσειστες αποδείξεις για άλλους παράγοντες που προκαλούν καρκίνο, όπως το κάπνισμα, το παθητικό κάπνισμα, η περιβαλλοντική και επαγγελματική έκθεση σε τοξικές ουσίες όπως το ραδόνιο, η περιβαλλοντική ρύπανση κλπ. Δεν έχει κανένα νόημα να ψάχνει κανείς κάποια μεγάλη στενοχώρια ή κάτι σχετικό, στο παρελθόν του ασθενή. Έχουν γίνει μελέτες σε ανθρώπους που είχαν υποστεί έντονο ψυχολογικό στρες και έχει αποδειχθεί ότι και αυτοί οι άνθρωποι είχαν την ίδια πιθανότητα να εκδηλώσουν καρκίνο, όσο και εκείνοι που δεν είχαν περάσει κάτι ανάλογο. Από την άλλη, μια καλή ψυχολογική υποστήριξη μπορεί να βοηθήσει σημαντικά τον ασθενή στην προσπάθειά του για να ξανακερδίσει την υγεία του.